Vanglas näljastreiki pidav Kremli-kriitik Aleksei Navalnõi toimetatakse kinnipeetavate haiglasse, kuid tema tervislik seisund on “rahuldav”, teatas esmaspäeval Venemaa vanglaamet. Haigla asub sama paranduskoloonia territooriumil, kus Navalnõi karistust kannab. “Venemaa karistusameti meditsiini-sanitaarüksuse 33 arstide komisjon otsustas viia Navalnõi üle süüdimõistetute oblastihaiglasse, mis asub Vladimiri oblastis karistusameti paranduskoloonia number 3 territooriumil,” seisis karistusameti teates. Ameti teate kohaselt on selle statsionaar spetsialiseerunud taoliste patsientide “dünaamilisele jälgimisele”. “Praegu hinnatakse Navalnõi tervislikku olukorda rahuldavaks. Raviarst vaatab ta iga päev üle. Patsiendi nõusolekul on talle määratud vitamiiniravi,” seisis karistusameti teates.